Politiet skal kunne tage de hurtige biler fra såkaldte vanvidsbilister, der kører som død og djævel til fare for alle andre i trafikken.

Det foreslår justitsminister Nick Hækkerup (S).

- Vi skal have vanvidsbilerne væk fra vejene. Når politiet stopper én, der kører vanvidskørsel, skal de kunne beslaglægge bilen og konfiskere den, siger han.

For de ekstreme fartbøller sætter andres liv og legeme på spil, og det skal politiet kunne sætte en effektiv stopper for, forklarer han.

- Vi har ovenikøbet set eksempler på, at folk er blevet slået ihjel, fordi vanvidsbilister med fuld overlæg for sjov eller spændings skyld udsætter andres liv for fare.

Sådan definerer regeringen vanvidskørsel Uagtsomt manddrab under særligt skærpende omstændigheder (straffelovens § 241, 2. pkt.)

Uagtsom forvoldelse af betydelig skade på nogens legeme eller helbred under særligt skærpende omstændigheder (straffelovens § 249, 2. pkt.)

Forsætlig forvoldelse af nærliggende fare for nogens liv eller førlighed (straffelovens § 252)

Særlig hensynsløs kørsel

Kørsel med en hastighedsoverskridelse på mere end 100 pct. ved kørsel med over 100 km/t

Kørsel med mindst 200 km/t uanset hastighedsgrænsen

Spirituskørsel med en promille over 2,00. Kilde: Justitsministeriet

Netop muligheden for at konfiskere bilerne har politiet efterspurgt. I dag kan det ikke lade sig gøre, hvis ikke føreren selv ejer bilen - og det gør vanvidsbilisterne ikke, de har som regel leaset den eller lånt den.

'Man rammer de forkerte'

Leasingselskaberne har længe efterlyst bedre mulighed for at undersøge økonomi og straffeattesten på deres kunder, for at forhindre at bilerne havner i hænderne på vanvidsbilister.

Vi ejer de biler, det er vores ejendomsret, der bliver krænket. Christian Brandt

Og hos direktør i bracheforeningen Leasing og Finans, Christian Brandt, falder forslaget fra justitsministeren ikke i god jord.

- Man rammer de forkerte, siger han og peger både på leasingselskaber og almindelige mennesker, der lejer deres biler ud på diverse dele-tjenester.

Med regeringens forslag skal de konfiskerede biler nemlig ikke afleveres tilbage til den retmæssige ejer. De skal sælges videre, og pengene skal gå til statskassen.

- Vi er helt med på, at der skal gøres noget, for at stoppe vanvidsbilisme, men derfra til at tage bilerne fra os. Vi ejer de biler, det er vores ejendomsret, der bliver krænket, siger Christian Brandt.

Han fortæller, at brancheorganisationen har tænkt sig at holde det nye lovforslag op imod Grundlovens ordlyd om ejendomsrettens ukrænkelighed.

Våbnet skal af vejen

Justitsminister Nick Hækkerup er ikke bekymret for den juridiske problematik. Han vil bare have taget våbnet fra vanvidsbilisterne.

Hvordan vil I sikre jer, at vanvidsbilister ikke bare leaser en ny bil i et andet leasingselskab?